Pecanwood-moord: Seun steeds in WeskoppiesHope saam met haar seun Mark. Foto: Facebook Die seun van die voormalige TV-aanbieder, Hope Zinde (50), wat teregstaan vir haar moord, ondergaan steeds psigiatriese evaluering in die Weskoppies-hospitaal in Pretoria. Mark Warona Zinde (23) se saak sou Woensdag in die Brits-landdroshof hervat, maar is uitgestel tot 12 September, aangesien hy weens die evaluering nie in die hof kon wees nie. Volgens hofdokumente het die hospitaal nog 30 dae versoek om die evaluering te voltooi. Die evaluering sal na verwagting op 8 September voltooi wees. Die psigiatriese verslag sal die hof inlig of Mark geskik is om verhoor te word. Mark staan tereg op aanklagte van moord en die besit van dwelms. Hy word daarvan beskuldig dat hy sy ma in hul huis in die Pecanwood-landgoed, naby Hartbeespoortdam in Noordwes, vermoor en haar liggaam in haar motor se kattebak versteek het. Kristalmetamfetamien ter waarde van R350 is ten tyde van sy inhegtenisneming in sy besit gevind. Hope se liggaam is op 11 Junie in die kattebak gevind. Sy is glo ŉ paar dae voor haar liggaam gevind is, vermoor. Lees alle vorige berigte oor Hope Zinde op Maroela Media.